Хэт усэ къеджэр?
СурэтыщI гъуазджэхэмкIэ музейм, Ткаченкэ Андрей и цIэр зезыхьэм, щекIуэкIащ усэ къеджэнымкIэ «Кавказым и щIэинхэр» республикэ зэпеуэр, «Аллея поэзии» проектым хыхьэу. Абы Къэбэрдей-Балъкъэр Республикэм и къэралыбзищымкIэ (адыгэ, балъкъэр, урыс) усэ къыщеджащ.
2015 гъэр Литературэм и илъэсу зэрагъэувам хыхьэу, зэпеуэр къызэригъэпэщащ «Гъунэгъум дэIэпыкъу» республикэ сабий-щIалэгъуалэ волонтёр» зэгухьэныгъэм игъэзащIэ «Аллея поэзии» грант Iуэхум хэту, КъБР-м Лъэпкъ Iуэхухэмрэ граждан зэгухьэныгъэхэмкIэ и институтхэм ядэлажьэ управленэм яхухиха къэрал мылъкумкIэ. Зэхыхьэр зи жэрдэмхэм я мурадщ цIыхухэм зэхущытыкIэхэр ирагъэфIэкIуэну, Урысей Федерацэм щыпсэу лъэпъхэм я щэнхабзэр, бзэр, хабзэр яхъумэну, ныбжьыщIэхэр литературэм драгъэхьэхыну. Зэпеуэр къыхэзылъхьахэм ар илъэс къэс къызэрагъэпэщынущ.
Зэхьэзэхуэм усэ фIыуэ зылъагъу, усакIуэ ныбжьыщIэу 70-м нэблагъэ хэтащ. Классикэ тхыгъэхэм къадэкIуэу езыхэм я Iэдакъэ къыщIэкIахэми ахэр къеджащ. КъэпщытакIуэ гупым хэтахэм къалъытащ нэхъыфIу усэ къеджахэр.
ТЕКIУЖЬ Заретэ.
